नई दिल्ली: गौरी लंकेश की हत्या के बाद सोशल मीडिया पर जैसे एक जंग छिड़ी हुई है. हालत ये है कि कुछ लोग हत्या का जश्न मना रहे हैं. कुछ पूछ रहे हैं कि पहले की हत्याओं पर शोक क्यों नहीं मनाया ? वहीं कुछ लोग लगातार ग़लत ख़बरें फैला रहे हैं. सवाल है कि सोशल मीडिया पर चल रही ये फर्जी कैसे रुकेगा? आख़िर आज की तारीख़ में इसका शिकार एक सम्मानित पत्रकार को होना पड़ा है. शुक्रवार को दिन भर रवीश कुमार के नाम पर ये फ़र्ज़ी ख़बर ट्वीट की जाती रही और तो और, दिग्विजय सिंह जैसे वरिष्ठ नेता ने भी इसे फारवर्ड करने की गलती की. हालांकि बाद में इसके लिए उन्होंने माफी मांगी. गौरी लंकेश की हत्या के बाद नफ़रत और झूठ का ये खेल सोशल मीडिया पर लगातार धड़ल्ले से चल रहा है. प्रेस क्लब के कार्यक्रम में मौजूद जाने-पहचाने पत्रकारों ने भी तस्दीक की है कि रवीश कुमार ने ऐसी कोई बात नहीं की. गौरी लंकेश की हत्या के विरोध में प्रेस क्लब में हुए सम्मेलन में दरअसल रवीश कुमार ने सोशल मीडिया के इस ख़तरनाक खेल की ओर भी इशारा किया था. ये भी कहा था कि ट्विटर पर हत्या का जश्न मनाने वालों को प्रधानमंत्री क्यों फॉलो करते हैं.